Његов деда са мајчине стране, Роб Ерскин, професионално се бавио фудбалом. Мари има чест проблем са чашицом колена, која му у детињству није срасла у једну кост, већ је остала као две одвојене кости. Похађао је Данблејнску основну школу, и био је присутан за време масакра у Данблејну 1996. у школи, када је Томас Хамилтон убио седамнаест особа; од тога су шеснаест били ученици, а једна особа учитељица. Мари се сакрио испод стола у учионици заједно са годину дана старијим братом Џејмијем. Мари каже да је тада био премлад да би схватио шта се дешава, и ретко пристаје да о томе говори у јавности, али је у својој аутобиографији "-{Hitting Back}-" написао да је био међу децом која су бежала од Хамилтона и да га је спасила мајка, која је у том тренутку аутомобилом дошла по њега. Такође је завршио Данблејнску средњу школу. Након развода његових родитеља када је имао девет година, Мари и његов брат Џејми остали су да живе са својим оцем.